Nog geen besluit oor e-tol – minister | Maroela Media
Die minister van vervoer, Fikile Mbalula, het Donderdag gesê daar is nog hoegenaamd géén besluit oor e-tol se toekoms geneem nie.
Dít nadat die Gautengse LUR vir openbare vervoer en infrastruktuur Donderdagoggend in 'n radio-onderhoud duidelik gesê het daar is besluit om binnekort met die provinsie se e-tol-stelsel weg te doen.
LUR Jacob Mamabolo is vanoggend in 'n onderhoud met SAfm Radio prontuit gevra of e-tol "geskrap" word, waarna hy dit bevestig het.
"E-tol is iets van die verlede. Ons wag net dat dit bekragtig en bevestig word," het die LUR gesê. "Die inwoners van Gauteng behoort nie belas te word met die betaling van nasionale paaie nie … Ons soek regverdigheid, gelykheid en geregtigheid vir die inwoners van Gauteng. Dit is geskrap."
Verskeie sosialemediagebruikers was vroeg reeds skepties oor dié aankondiging.
'n Verklaring deur Mbalula het later Suid-Afrikaners se vermoede dat die LUR uit sy beurt gepraat het, bevestig.
"Die LUR het bloot tydens die onderhoud duidelik gemaak dat dít die Gauteng- provinsiale regering se mening oor die saak is," lui Mbalula se verklaring.
Die minister sê hoewel die regering die Gautengse wetgewer se mening oor die saak respekteer, is daar nog geen besluit geneem nie.
Mbalula sê voorts die regering is nie net verantwoordelik vir die besluit om e-tol te skrap, al dan nie, maar moet ook besluit oor hoe infrastruktuur en die instandhouding daarvan gefinansier sal word.
Volgens die minister sal 'n aankondiging gemaak word sodra al dié besluite geneem en gefinaliseer is.
Wayne Duvenage, verbonde aan die drukgroep Outa, sê hoewel hy graag wil glo dat daar met e-tol weggedoen word, gaan hy eerder wag vir die minister om 'n aankondiging te maak. "Ons is versigtig om dit te vier voordat dit amptelik is."
Mamabolo het ook later sy flater probeer regstel.
"Terwyl ons uitsien na die aankondiging, is ons vasbeslote dat ons e-tol-stelsel in sy huidige vorm die inwoners van Gauteng belas in 'n aangeleentheid wat die nasionale ekonomie en buurlande se ekonomieë ook betref."
Volgens Mamabolo het sy departement 'n oortuigende argument gevoer vir die opheffing van e-tol.
Ons weet dit is nou 2039, maar ons wil julle net laat weet dat ons 'n finale besluit oor e-tolls gemaak het.
So hou hulle maar aan met lieg,
En wat het geword van 2 weke
Die een ding se' "dit" en die ander ding se' "dat".
Natuurlik, Mbalula die nar, beweer ook (nou voor die munisipal verkiesing nogal) hulle gaan Ekurhuleni in die 'NUWE DUBAI' omskep…. volgens hom gaan niemand meer in Dubai inkopies loop doen nie, hulle gaan dit hier wil doen….
Tans 119 plakkersbuurte in Ekurhuleni…hy en die ANC het seker net vergeet van hulle. Of dalk is hulle nie die stemme waarop hy hoop nie; ek persoonlik kan bv nie wag dat Ekurhuleni soos Dubai lyk nie.
Tolgeld gaan bly; dis nog 'n koei wat melk moet gee om een of ander ANC 'scheme' of leuen te finansier.